உயிர்மெய் - உயிரும் மெய்யும் கூடி உண்டாதலாலும், ஆய்தம் - உயிர்மெய்களினிடையே அவற்றைச் சார்ந்து வருதலாலும், மற்றை உயிரளபெடை முதலிய எட்டும் தத்தம் முதலெழுத்தின் திரிபு விகாரத்தாற் பிறத்தலாலும், இவையெல்லாம் சார்பெழுத்தெனப் பட்டன. ஒரு மொழியைச் சார்ந்து வரும் இயல்பன்றித் தனித்தியங்கும் இயல்பு தனக்கு இல்லாமை பற்றி ஆய்தத்தைச் சார்பெழுத்தின்பாலுஞ் சேர்த்தனர் என்னலாம். 39. புல்லல் சார்தல் புணர்தல்சார் பின்பெயர். (௩௯)  புல்லல் சார்தல் புணர்தல் சார்பின் பெயர்.  பவாநந்தர் உரை  இஃது சார்பெழுத்தின் பரியாயப் பெயர்களை உணர்த்துகின்றது.   பதவுரை புல்லல் = புல்லல் என்பதும்,  சார்தல் = சார்தல் என்பதும்,  புணர்தல் = புணர்தல் என்பதும்,  சார்பின் பெயர் = சார்பெழுத்தின் பெயர்களாம்.  பொழிப்புரை புல்லல், சார்தல், புணர்தல் என்பன சார்பெழுத்தின் பெயர்களாம்.